b"\n_START_ARTICLE_\nLiliuokalani\n_START_PARAGRAPH_\nLili\xca\xbbuokalani (s\xc3\xbcndinud Lydia Lili\xca\xbbu Loloku Walania Wewehi Kamaka\xca\xbbeha, tuntud ka nimega Lydia Kamaka\xca\xbbeha Paki, hiljem kasutatud ka nimekuju Lydia Dominis; 2. september 1838 \xe2\x80\x93 11. november 1917) oli Hawaii Kuningriigi viimane monarh ja ainus valitsev kuninganna. _NEWLINE_16. septembril 1862 abiellus ta John Owen Dominisiga, kes sai O'ahu ja Maui saarte kuberneriks. Neil oli kolm lapsendatud last, kellel ei olnud aga p\xc3\xa4rimis\xc3\xb5igust; lihaseid lapsi neil ei olnud. Abielu l\xc3\xb5ppes 27. augustil 1891 Dominisi surmaga. Liliuokalani ei abiellunud uuesti._NEWLINE_Liliuokalani nimetas oma p\xc3\xa4rijaks oma \xc3\xb5et\xc3\xbctre Victoria Ka\xca\xbbiulani, kes aga suri 6. m\xc3\xa4rtsil 1899 23-aastaselt vallalise ja lastetuna. P\xc3\xa4rast tema surma ei nimetanud Liliuokalani uut p\xc3\xa4rijat ning rohkem \xc3\xb5elapsi tal polnud ka. Niisiis suri koos Liliuokalaniga v\xc3\xa4lja kogu Havai kuningasugu._NEWLINE_17. jaanuaril 1891 p\xc3\xa4ris Liliuokalani trooni oma vennalt Kal\xc4\x81kaualt, kellel polnud lapsi._NEWLINE_Liliuokalani kukutati riigip\xc3\xb6\xc3\xb6rdega 14. jaanuaril 1893. Riigip\xc3\xb6\xc3\xb6rde korraldas r\xc3\xbchm eurooplasi ja ameeriklasi, keda pahandas kuninganna soov muuta p\xc3\xb5hiseadust, et anda havailastele tagasi h\xc3\xa4\xc3\xa4le\xc3\xb5igus. 1. veebruaril kuulutas endine USA saadik Hawaiil endise Hawaii kuningriigi USA protektoraadiks._NEWLINE_Riigip\xc3\xb6\xc3\xb6rde j\xc3\xa4rel palus Liliuokalani USA presidendilt Grover Clevelandilt, et see taastaks Hawaii iseseisvuse. President m\xc3\xb6\xc3\xb6nis, et riigip\xc3\xb6\xc3\xb6re polnud seaduslik, kuid ei taastanud Hawaii iseseisvust._NEWLINE_Moodustati komisjon, kes uuris riigip\xc3\xb6\xc3\xb6ret. 26. veebruaril 1894 avaldati Morgani aruanne, mille kohaselt olid k\xc3\xb5ik riigip\xc3\xb6\xc3\xb6rde osapooled, v\xc3\xa4lja arvatud kuninganna Liliuokalani, k\xc3\xa4itunud seadusp\xc3\xa4raselt ja vabad vastutusest._NEWLINE_4. juulil 1894 kuulutati v\xc3\xa4lja Hawaii Vabariik, mille presidendiks sai Sanford Dole, \xc3\xbcks esimesi, kes kutsus \xc3\xbcles keelustama Hawaiil monarhiat ja kuulutama v\xc3\xa4lja vabariiki._NEWLINE_16. juunil 1895 leiti Liliuokalani kodust k\xc3\xa4situlirelvi. Kuninganna v\xc3\xa4itis, et ei teadnud nende olemasolust, kuid ta m\xc3\xb5isteti riigip\xc3\xb6\xc3\xb6rdekatse eest 5 aastaks sunnit\xc3\xb6\xc3\xb6le. Hiljem muudeti see karistus 1 aastaks koduarestiks."